Das isch e Wuche gsi wo agfange het miteme Timer: 75:00:00. Am Mentig obig irucke und denn am Donschtig obig wieder hei, wege Urlaub am Fritig   Aber sProgramm isch defür am afang au gad gnueg streng gsi: Kampf komplett alege und ab uf en 15km-Marsch. Het scho  gregnet, drum no de Regeschutz agleit und druf ghofft, dass mir i zwei bis drü Stund de Marsch hend. Noch füf Kilometer hets denn mol en Zwipf-Poschte gha, und noch 10 nomel eine. Und denn wirds langsam richtig dunkel und de Rege wird schlimmer. Und üsi Gruppefüehrer - jo richtig - sie verlaufet sich… Anstatt abe zrugg uf Stammheim laufet mir ufe, aber die hend jo e Usbildig und sötets drum jo raffe, denkste!   Guet denn isch dezue cho das üsi Rekrutin nüm het möge, das heisst nomel en Rucksack träge - i bi jo au für Fraue i de Armee. Und irgendwenn simmer usem Wald usecho und denn segets: No zwei Kilometer. Und mir gsehnd Tafle Nussbaume. Aha - also no guet 8 Kilometer. Mir sind denn noch 3:47h zruggcho, die wos grafft hend noch 2:30h. Und richtig grusig gregnet hets ab drü Stund. ZONK!   Egal, zrugg  id Unterkunft, alles butze und denn halbi eis go schlofe. Und natürli hani unterwegs vom Stöffel no es SMS übercho, was er gad für guets Zesse zu sich gno het und das er acht Stunde Schlof het. Danke!